Jabarkan Sejarah dari SCALP EG dalam bahasa melayu

British Aerospace dan Matra bersaing dengan McDonnell Douglas, Texas Instruments/Short Brothers, Hughes/Smiths Industries, Daimler-Benz Aerospace/Bofors, GEC-Marconi dan Rafael. BAe/Matra Storm Shadow telah terpilih pada 25 Jun 1996. Satu kontrak pembangunan dan pengeluaran telah ditandatangani pada 11 Februari 1997, yang mana pada ketika ini Matra dan BAe telah menyelesaikan penggabungan perniagaan peluru berpandu mereka untuk membentuk Matra BAe Dynamics. Perancis telah memesan 500 buah peluru berpandu SCALP pada bulan Januari 1998.

Tembakan menggunakan Shadow/SCALP EG pertama kali berjaya dilakukan di lapang sasar CEL Biscarosse, Perancis pada penghujung Disember 2000 dengan menggunakan sebuah pesawat Mirage 2000N. Tembakan pertama yang dilakukan oleh UK pula terjadi pada 25 Mei 2001 daripada sebuah pesawat Tornado yang berlepas dari BAE Warton.

Pesawat Tornado milik Tentera Udara Diraja menggunakan Storm Shadow dalam operasi buat pertama kali semasa serangan ke atas Iraq 2003. Meskipun ia belum lagi memasuki perkhidmatan secara rasmi, "satu jadual ujian yang dipercepatkan" melihat ia digunakan oleh Skuadron 617 dalam konflik.

Semasa campur tangan NATO dalam Perang Saudara Libya, Storm Shadow/SCALP-EG telah ditembak ke atas sasaran-sasaran pro-Gaddafi oleh pesawat Rafale milik Tentera Udara Perancis  dan pesawat Tornado milik Tentera Udara Itali serta Tentera Udara Diraja. Antara sasaran termasuk Pangkalan Udara Al Jufra. dan sebuah kubu tentera di Sirte, bandar kelahiran pemimpin Libya, Muammar Gaddafi. Pada 14 Disember 2011, para pegawai pertahanan Itali sedar bahawa pesawat Tornado IDS Itali telah menggunakan antara 20 hingga 30 Storm Shadow dalam kempen serangan di Libya. Ia merupakan kali pertama pesawat Itali menggunakan peluru berpandu dalam pertempuran sebenar di mana dilaporkan bahawa peluru berpandu ini mencapai 97 peratus kadar kejayaan.

Pesawat Perancis telah melepaskan 12 buah peluru berpandu SCALP ke atas sasaran-sasaran ISIS di Syria dalam sebahagian daripada Operasi Chammal. Pelancaran ini terjadi pada 15 Disember 2015 dan 2 Januari 2016. Pelancaran ini dipercayai telah diluluskan selepas satu keputusan dibuat oleh Kementerian Pertahanan Perancis untuk mengurangkan inventori peluru berpandu SCALP bagi mengurangkan kos. Pada hari Ahad, 26 Jun 2016 Tentera Udara Diraja telah menggunakan empat buah Storm Shadow ke atas kubu ISIS di Iraq. Storm Shadow telah dilancarkan daripada dua buah pesawat Tornado. Kesemua empat buah peluru berpandu ini tepat mengenai sasaran, menembusi jauh ke dalam kubu. Peluru berpandu Storm Shadow telah digunakan ekoran pembinaan kubu yang sangat besar.

Penerbangan pertama yang membawa peluru berpandu Storm Shadow menggunakan pesawat Eurofighter Typhoon dilakukan pada 27 November 2013 dari pangkalan udara Decimomannu di Itali, dan dilaksanakan oleh Alenia Aermacchi.

Pada Julai 2016, Kementerian Pertahanan UK telah menganugerahkan satu kontrak bernilai £28 juta untuk menyokong peluru berpandu Storm Shadow selama 5 tahun akan datang.

Pada Oktober 2016, kerajaan UK mengesahkan peluru berpandu yang dibekalkan oleh UK telah digunakan oleh Arab Saudi dalam konflik di Yaman.

Pada bulan April 2018, kerajaan UK telah mengumumkan bahawa mereka telah menggunakan peluru berpandu Storm Shadow yang dibawa oleh pesawat Panavia Tornado GR4 untuk menyerang sebuah kemudahan senjata kimia di Syria. Mengikut jurucakap Kor Marin A.S, Lt. Jen. Kenneth Mckenzie, kemudahan simpanan senjata kimia Him Shinshar yang terletak berdekatan dengan Homs telah dihentam oleh 9 buah peluru berpandu Tomahawk buatan A.S, 8 buah peluru berpandu Storm Shadow buatan UK, 3 buah peluru berpandu krus MdCN buatan Perancis, dan 2 buah peluru berpandu krus SCALP buatan Perancis. Imej-imej satelit menunjunkan bahawa tapak kemudahan ini telah musnah dalam serangan. Ketua Staf Jeneral Rusia, Jabatan Operasi Utama Sergey Rudskoy, dalam taklimat beliau kepada media pada 14 April 2018, mengumumkan bahawa kesemua 8 buah peluru berpandu yang dilancarkan daripada pesawat Tornado telah ditembak jatuh oleh Pasukan Pertahanan Udara Syria, satu dakwaan yang dinafikan oleh AS, UK dan Perancis. Pentagon berkata tiada sebuah pun peluru berpandu yang dipintas, dan serangan ini adalah “tepat dan memberangsangkan”. Dalam reaksinya, Kementerian Pertahanan Rusia dalam satu persidangan akhbar di Moscow, menunjukan bahagian-bahagian yang didakwa adalah sebuah peluru berpandu Storm Shadow yang ditembak jatuh.

Pada 11 Mac 2021, dua pesawat Typhoon FGR4 milik Tentera Udara Diraja yang beroperasi dari RAF Akrotiri, Cyprus telah menghentam sebuah kompleks gua yang terletak di barat daya bandar Erbil, utara Iraq, di mana sejumlah pejuang ISIS telah dilaporkan, menandakan pertempuran pertama kali menggunakan peluru berpandu Storm Shadow dari pesawat Typhoon.